《答寄尧夫先生》
宋代·韩绛

君子志於道，出处非一端。
伊尹负鼎俎，颜渊东瓢箪。
斯自理适当，匪缘情所安。
超然达者致，邈矣谁可攀。
嗟嗟狂若狷，狥已缺其完。
轩冕死不释，山林趋不还。
我爱邵夫子，醇气充见颜。
群经究彼邃，古史阅而删。
不为诡异行，已蹈时俗难。
逃名去其奥，築室伊洛间。
抱业舍仕进，竭心奉亲欢。
脩竹当环堵，寒流日潺潺。
问谁从之游，结驷款其关。
兹予久欣慕，欲往良独艰。
幸君适河内，至此解征鞍。
僚友恃交旧，屈致及门阑。
前迎倒我屣，布席罗雕盘。
高谈未一二，长揖忽归骞。
不意馈双鲤，剖腴出琅玕。
何以报嘉惠，永怀金与兰。

作者简介：韩绛（1012～1088），字子华，开封雍丘（今河南杞县）人，韩亿第三子。生于宋真宗大中祥符五年（1012），卒于哲宗元祐三年（1088）。宋仁宗(1023-1063)庆历二年(1042年)高中进士甲科第三名探花（榜眼是王珪，第四名是王安石），除太子中允、通判陈州。哲宗即位，改镇江军节度使，开府仪同三司，封康国公。元祐二年（1087），以司空、检校太尉致仕。三年卒，年七十七。谥“献肃”。